ไทยแห่ขนเงินลงทุนนอก
ธปท.เผยปีที่แล้วเงินไทยไปลุยลงทุนในต่างประเทศสูงถึง 3.27 แสนล้านบาท เพิ่มขึ้น 87.58% ส่วนใหญ่เน้นกลุ่มอาเซียนสิงคโปร์พม่ามากที่สุด
2 มี.ค. 2555

ปีที่แล้วทะลุ3.27แสนล้านบาทมากกว่าเงินทุนไหลเข้าโดยตรง
ธปท.เผยปีที่แล้วเงินไทยไปลุยลงทุนในต่างประเทศสูงถึง 3.27 แสนล้านบาท เพิ่มขึ้น 87.58% ส่วนใหญ่เน้นกลุ่มอาเซียนสิงคโปร์พม่ามากที่สุด 
นายเมธี สุภาพงษ์ ผู้อำนวยการอาวุโส ฝ่ายเศรษฐกิจการเงิน ธนาคารแห่งประเทศไทย (ธปท.) กล่าวว่า ถึงแม้ปัจจุบันจะมีเงินทุนไหลเข้ามาในไทยอย่างต่อเนื่อง แต่ยอดการเคลื่อนย้ายเงินทุนของนักลงทุนและภาคธุรกิจไทยไปลงทุนในต่างประเทศก็เพิ่มขึ้นไม่น้อย 
ปี 2554 ที่ผ่านมามียอดเงินลงทุนโดยตรงของไทยไปลงทุนในต่างประเทศ (ทีดีไอ) รวมทั้งสิ้น 1.07 หมื่นล้านเหรียญสหรัฐ หรือประมาณ 3.27 แสนล้านบาท หากคิดอัตราแลกเปลี่ยนในปัจจุบันที่ระดับ 30.5 บาทต่อเหรียญสหรัฐ ถือว่าสูงมากเมื่อเทียบกับปี 2553 ที่มีทีดีไอแค่ 5,707 ล้านเหรียญสหรัฐ หรือประมาณ 1.74 แสนล้านบาท หรือสูงขึ้นถึง 4,998 ล้านเหรียญสหรัฐ ประมาณ 1.52 แสนล้านบาท คิดเป็นการเพิ่มขึ้นถึง 87.58% 
ประเทศที่เงินลงทุนไทยเลือกไปลงทุนมากที่สุดคือ กลุ่มประเทศอาเซียน 1.24 แสนล้านบาท สะท้อนการเตรียมรับการลงทุนตามกระแสกลุ่มประชาคมเศรษฐกิจอาเซียน (เออีซี) 
ประเทศอาเซียนด้วยกันพบว่า ประเทศที่ทุนไทยเลือกไปลงทุนมากที่สุดคือ สิงคโปร์ 4.36 หมื่นล้านบาท รองลงมาเป็นพม่า 3.73 หมื่นล้านบาท อินโดนีเซีย 1.73 หมื่นล้านบาท เวียดนาม 1.45 หมื่นล้านบาท ลาว 4,858 ล้านบาท มาเลเซีย 4,678 ล้านบาท กัมพูชา 1,704 ล้านบาท และฟิลิปปินส์ 268 ล้านบาท ส่วนการไปลงทุนในยุโรปมี 5,878 ล้านบาท สหรัฐ 2.47 หมื่นล้านบาท ขณะที่ฮ่องกงมีไปลงทุน 4.05 หมื่นล้านบาท ญี่ปุ่น 1,605 ล้านบาท 
ธุรกิจที่นักลงทุนไทยนิยมเลือกไปลงทุนในต่างประเทศมีทั้งในภาคอุตสาหกรรมการผลิต เช่น การผลิตอาหาร เครื่องดื่ม และเคมีภัณฑ์ รวมถึงลงทุนในภาคการเงินและการประกันภัย อุตสาหกรรมเหมือง
นายเมธี กล่าวว่า จากการที่มีเงินลงทุนไทยไหลไปลงทุนในต่างประเทศมากขึ้น ทำให้เงินทุนเคลื่อนย้ายในปี 2554 ทั้งปีมีเงินทุนไหลออกสุทธิ 7,093 ล้านเหรียญสหรัฐ หรือประมาณ 2.16 แสนล้านบาท แบ่งเป็นครึ่งปีแรกมีเงินทุนต่างชาติไหลเข้าสุทธิ 883 ล้านเหรียญสหรัฐ หรือประมาณ 2.69 หมื่นล้านบาท ส่วนในครึ่งปีหลังมีเงินทุนไหลออกสุทธิ 7,975 ล้านเหรียญสหรัฐ หรือประมาณ 2.43 แสนล้านบาท 
อย่างไรก็ตาม แนวโน้มของปี 2555 พบว่า ในเดือนแรกของปีนี้ยังคงมีนักลงทุน และภาคธุรกิจไทยส่งเงินไปลงทุนในต่างประเทศอย่างต่อเนื่อง โดยมียอดเงินลงทุนไทยไปลงทุนในต่างประเทศ 1,140 ล้านเหรียญสหรัฐ หรือประมาณ 3.48 หมื่นล้านบาท ขณะที่การลงทุนโดยตรงของนักลงทุนต่างชาติที่เข้ามาลงทุนในประเทศไทยในปี 2554 มีเงินไหลเข้าสุทธิ 7,980 ล้านเหรียญสหรัฐ หรือประมาณ 2.43 แสนล้านบาท